Okresná prokuratúra Brezno 
Boženy Němcovej 3, 977 31 Brezno

Sp. zn. : 2 Pv 501/13/6603	Brezno, 19.11.2013
EEČ : 2-46-99-2013

U Z N E S E N I E

Trestná vec:	obvinený XXXXX 
Prečin:	Porušovanie ochrany rastlín a živočíchov podľa § 305 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Brezno
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Okresnému úradu, Odboru starostlivosti o životné prostredie, M. R. Štefánika 40, Brezno 

	dňa 03.08.2013 asi o 01.20. h, v k. ú. obce XXXXX, v lokalite Krpáčovo - vodná nádrž, bez príslušného povolenia jazdil osobným motorovým vozidlom znXXXXX napriek tomu, že sa predmetná lokalita nachádza v druhom stupni ochrany podľa zákona č. 543/2002 Z. z. o ochrane prírody a krajiny, v oblasti Národného parku Nízke Tatry, kde je bez povolenia zakázaný vjazd motorových vozidiel.

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
	Policajt OO PZ Podbrezová uznesením ORP-767/PD-BR-2013 zo dňa 03.10.2013 začal trestné stíhanie a zároveň vzniesol obvinenie XXXXX, za prečin porušovania ochrany rastlín a živočíchov podľa § 305 ods. 2 Tr. zák., ktorého sa dopustil tak, že dňa 03.08.2013 asi o 01.20. h, v k. ú. obce XXXXX, v lokalite Krpáčovo - vodná nádrž, bez príslušného povolenia jazdil osobným motorovým vozidlom zn. XXXXX napriek tomu, že sa predmetná lokalita nachádza v druhom stupni ochrany podľa zákona č. 543/2002 Z. z. o ochrane prírody a krajiny, v oblasti Národného parku Nízke Tatry, kde je bez povolenia zakázaný vjazd motorových vozidiel.

	V priebehu prípravného konania bol vypočutý obv. XXXXX, ktorý uviedol, že dňa 03.08.2013 asi o 01.20 h šiel na svojom vozidle Škoda Felícia na Krpáčovo po spevnenej ceste okolo Hotela Polianka až k vodnej nádrži, kde vozidlo odparkoval. Nevšimol si nejakú dopravnú značku, alebo inú značku, ktorá by zakazovala vjazd alebo upozorňovala na chránené územie. Boli tam aj iné autá. Celé konanie ľutuje, bol tam nie za ničením prírody, ale za účelom oddychu a rekreácie. 

	Zo spáchania skutku je obvinený usvedčovaný aj výpoveďou svedkov XXXXX, XXXXX, XXXXX, správou NAPANT Banská Bystrica, fotodokumentáciou, fotokópiou katastrálnej mapy, ako aj ďalším listinným materiálom.
 
	Podľa § 10 ods. 2 Tr. zák. nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa, je jeho závažnosť nepatrná. 

	Zo správ o povesti obvineného XXXXX vyplýva, že tento bol raz priestupkovo postihnutý za priestupok proti pravidlám cestnej premávky a doposiaľ súdom trestaný nebol. Spáchanie skutku priznal. Neoprávnený vjazd motorovým vozidlom do vyššie citovanej lokality vykonal po účelovej ceste, s tým, že nekonal  úmyselne tak, aby zničil, či poškodil závažnejším spôsobom biotop chránenej krajinnej oblasti.
 
	Preskúmaním takto zabezpečeného spisového materiálu, po starostlivom a uváženom vyhodnotení všetkých zadovážených dôkazov jednotlivo ako aj v ich súhrne, možno konštatovať, že skutok, za ktorý bolo vznesené obvinenie XXXXX vykazuje formálne znaky prečinu porušovania ochrany rastlín a živočíchov podľa § 305 ods. 2 Tr. zák., avšak vzhľadom na spôsob vykonania tohto činu a jeho následky v tom smere, že nespôsobil žiadnu reálnu majetkovú, či inú škodu, vzhľadom na okolnosti prípadu, osobu obvineného, je závažnosť tohto skutku nepatrná. 

	Takéto konanie však možno posúdiť a kvalifikovať ako priestupok podľa § 92 ods. 1 písm. d/ zák. č. 543/2002 Z. z. o ochrane prírody a krajiny. 

	Preto som rozhodol v súlade s ustanovením § 214 ods. 1 Tr. por. a predmetnú vec postúpil na prejednanie priestupku vecne a miestne príslušnému správnemu orgánu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboslav Čižmár
prokurátor